## La Unitat d’Hemodiàlisi de l’Hospital de Dénia oferix fisioteràpia per a pacients amb insuficiència renal crònica

*** Es tracta d’un pla personalitzat d’exercicis aeròbics i de força per a fer durant les sessions d’hemodiàlisi
* El programa té com a objectiu millorar la funcionalitat i la qualitat de vida dels pacients
* La Unitat de Fisioteràpia del Departament de Salut de Dénia atén una mitjana de 7.000 pacients a l’any**

La Unitat de Fisioteràpia de l’Hospital de Dénia ha començat a oferir, en el marc del Dia Mundial de la Fisioteràpia que se celebra este diumenge, teràpies personalitzades a pacients amb insuficiència renal crònica que acudixen regularment al centre sanitari per a rebre sessions d’hemodiàlisi.

Els pacients adherits al nou programa han de ser valorats prèviament per l’equip d’infermeria de la Unitat d’Hemodiàlisi. També han de complir determinats criteris d’inclusió, com ara tindre la capacitat de fer exercici aeròbic i de força durant 20-30 minuts, dos vegades per setmana, al llarg de les seues sessions d’hemodiàlisi.

Segons el supervisor de la Unitat de Fisioteràpia de l’Hospital de Dénia, Adrián Ventero, “la pràctica d’exercici físic d’intensitat baixa-mitjana, realitzat de manera rutinària, millora la capacitat aeròbica i funcional del pacient amb insuficiència renal crònica, la qual cosa repercutix positivament en la seua la qualitat de vida”.

D’una banda, en incrementar la capacitat aeròbica, es millora el control de la pressió arterial, mentres que els exercicis de força muscular optimitzen uns certs paràmetres sanguinis i milloren la funcionalitat musculoesquelètica.

Els plans d’exercici són personalitzats i els elaboren de manera conjunta els equips de Fisioteràpia i Nefrologia. D’esta manera es garantix la seguretat i l’eficàcia del programa.

La millora de la condició física i funcional està referendada per diversos estudis publicats a través d’articles, com el de Segura-Ortí, ‘Ejercicio en pacientes en hemodiálisis: revisión sistemática de la literatura’ o el d’Esteve Simó sobre els beneficis de l’exercici físic de baixa intensitat durant la sessió d’hemodiàlisi en el pacient ancià.

La fisioteràpia dirigida a pacients amb insuficiència renal crònica també millora l’estat d’ànim, ja que combat la fatiga i l’apatia associades a la patologia.

A més, fomenta la socialització i augmenta l’autoestima, perquè el pacient aconseguix metes físiques i experimenta una major sensació de control sobre la seua pròpia salut.

**Unitat de Fisioteràpia**

La Unitat de Fisioteràpia del Departament de Salut de Dénia, que atén més de 7.000 pacients a l’any, està formada per 23 fisioterapeutes repartits entre els centres de salut de la Marina Alta i l’Hospital de Dénia.

D’una banda, en Atenció Primària, professionals de les unitats de fisioteràpia s’encarreguen de les lesions més prevalents, a més de previndre i promocionar estils de vida saludables i, d’altra banda, en l’hospital s’aborden tot tipus de tractaments, entre els quals s’inclouen els enfocats a pacients neurològics, pediàtrics i fins i tot de vigilància intensiva. A més, s’apliquen tècniques i procediments nous com la fisioteràpia invasiva ecoguiada, la fisioteràpia en la Unitat del Dolor o la telefisioteràpia.

Fecha: 06/09/2024